CELEX: C2005/106/63
Language: et
Date: 2005-04-30 00:00:00
Title: Kohtuasi T-59/05: European Dynamics S.A. 2. veebruari 2005. aasta hagi Euroopa Ühenduste Komisjoni vastu

30.4.2005   
            
            
               ET
            
            
               Euroopa Liidu Teataja
            
            
               C 106/30
            
         European Dynamics S.A. 2. veebruari 2005. aasta hagi Euroopa Ühenduste Komisjoni vastu
   (Kohtuasi T-59/05)
   (2005/C 106/63)
   Kohtumenetluse keel: inglise
   European Dynamics S.A., asukoht Ateena (Kreeka), esitas 2. veebruaril 2005 Euroopa Ühenduste Esimese Astme Kohtule hagi Euroopa Ühenduste Komisjoni vastu. Hageja esindaja on advokaat N. Korogiannakis.
   Hageja palub esimese astme kohtul:
   
               —
            
            
               tühistada komisjoni (põllumajanduse peadirektoraat) otsus, millega hageja pakkumist ei tunnistatud edukaks ning otsustati sõlmida hankeleping eduka pakkujaga;
            
         
               —
            
            
               jätta hageja õigusabi kulud, kohtukulud ja muud käesoleva hagi esitamisega kaasnenud kulud komisjoni kanda ka juhul, kui hagi jäetakse rahuldamata.
            
         Õiguslikud alused ja peamised argumendid
   Hagejaks olev äriühing esitas põllumajanduse peadirektoraadi finantsteabesüsteemide infosüsteemi väljaarendamise, hooldamise ja tugiteenuste osutamiseks komisjoni pakkumismenetluse AGRI-2004-S4FA-I3-01 (1) raames pakkumise. Vaidlustatud otsustega lükati hageja pakkumine tagasi ning leping sõlmiti teise pakkujaga.
   Selle otsuse tühistamise hagi toetuseks väidab hageja esiteks, et kostja rikkus finantsmäärust, (2) samuti direktiivi 92/50 (3) artikli 17 lõiget 1, kasutades äärmiselt ebamääraseid hindamiskriteeriume. Lisaks väidab hageja, et komisjon ei andnud hageja küsimustele selgeid ja objektiivseid selgitusi selle kohta, mida pakkujatelt täpselt nõuti.
   Lisaks leiab hageja, et komisjon tegi hageja pakkumise hindamisel ilmse hindamisvea. Hageja väidab, et hindamiskomisjon ei hinnanud pakkumisi õigesti, jättes arvestamata, et vastupidiselt hagejale oli mõlemal edukaks pakkujaks olnud konsortsiumi liikmel väga väike kogemus. Hageja leiab ka, et tema pakkumine oli soodsam.
   Samuti viitab hageja sellele, et komisjon rikkus EÜ artiklist 253 tulenevat kohustust esitada hageja poolt nõutud asjassepuutuv teave tema pakkumise tagasi lükkamise põhjenduste kohta. Hageja väidab ka, et tegutsedes märkimisväärse hilinemisega ja jättes enne pakkumiste esitamist andmata piisavad vastused hageja nõutud teabele, rikkus komisjon hea halduse ja hoolsuse põhimõtteid.
   
      (1)  ELT 2004 S 59-050031.
   
      (2)  Nõukogu 25. juuni 2002. aasta määrus (EÜ, Euratom) nr 1605/2002, mis käsitleb Euroopa Ühenduste üldeelarve suhtes kohaldatavat finantsmäärust (EÜT L 248, 16.9.2002, lk 1).
   
      (3)  Nõukogu 18. juuni 1992. aasta direktiiv 92/50/EMÜ, millega kooskõlastatakse riiklike teenuslepingute sõlmimise kord (EÜT L 209, 24.7.1992, lk 1).